இந்த பயோ-டைஜஸ்டர் டாய்லெட்கள் காற்றழுத்த முறையில் செயல்படுகின்றன. வழக்கமாக நாம் பயன்படுத்தும் கழிவறைகள் வீட்டின் பின்புறத்தில் நிலத்தடியில் இருக்கும். அதில் சென்று தேங்கும் கழிவுகள் முழுவதுமாக மக்கிப் போகாமல் சில வேளைகளில் குழாய்களில் அடைப்பை ஏற்படுத்தி வெளியே கசியத் தொடங்கும். அதனை எவரேனும் துப்புரவு தொழிலாளர்களைக் கொண்டு சரி செய்ய வேண்டும். அந்த டாங்கிலிருந்து வெளியேறும் சகித்துக் கொள்ள இயலாத நாற்றம் நம்மை சங்கடப்படுத்தும். அத்தோடு இந்த செப்டிக் டாங்குகள் அரசு, அல்லது மாநகராட்சி சாக்கடை குழாய்களுடன் இணைக்கப்படாமல் இருந்தால் மேலும் பிரச்சனைகளை ஏற்படுத்தும். இந்த கழிவுகள் நேரடியாக திறந்த வெளியில் சென்று கலந்துவிடுவதால் நமது குடிநீர் தூய்மை கெடுவதுடன், சுற்றுச் சூழல்களிலும் எண்ணற்ற பாதிப்பு உண்டாகிறது. இது போன்ற குறைகளை நிவர்த்தி செய்து மக்களின் தேவையையும் ஆரோக்யத்தையும் கருத்தில் கொண்டு உருவாக்கப்பட்டது தான் இந்த பயோ-டைஜஸ்டர்.